Setningarathöfn Ólympíumóts fatlaðra í Tókýó hófst í morgun og stendur athöfnin enn yfir. Sex íslenskir keppendur taka þátt í mótinu í ár.
Fánaberar Íslands á setningarathöfninni eru þau Patrekur Andrés Axelsson, hlaupari, og Thelma Björg Björnsdóttir, sundkona. Keppni á mótinu hefst í nótt og fyrstur Íslendinga til að keppa er sundkappinn Róbert Ísak Jónsson en hann stingur sér til sunds í nótt í undanrásum í 100 metra flugsundi.
Alls taka um 4.500 keppendur þátt í Ólympíumóti fatlaðra í Tókýo undir merkjum 162 fána. Afganski fáninn er á meðal þeirra fána sem gengið verður með inn á leikvanginn á setningarathöfninni en til stóð að Afganistan ætti tvo keppendur á mótinu. Nú hefur þó verið tilkynnt að hvorugur þeirra komist til Tókýó og mun því fulltúi sendinefndar flóttamanna halda á afganska fánanum í dag til tákns um samstöðu með afgönsku þjóðinni.
Hægt er að fylgjast með setningarathöfninni sem nú stendur yfir í beinni útsendingu á RÚV og á vefnum rúv.is
Allur leikmannahópur karlaliðs Vals í handbolta er komin í sóttkví eftir að þrír leikmenn liðsins greindust með COVID-19 smit í gær. Til stóð að hópurinn myndi fljúga til Króatíu á morgun þar sem liðið á að mæta króatíska liðinu RK Porec í tveimur leikjum í 1. umferð Evrópudeildarinnar á föstudag og laugardag. Ólíklegt er að lið Vals geti ferðast til Króatíu fyrir leikina og því verða þeir að treysta á að hægt sé að fresta leikjunum.
Tveir leikir fóru fram í efstu deild karla í fótbolta í gær. HK og Leiknir gerðu markalaust jafntefli í Kórnum í Kópavogi og er lið HK því enn í fallsæti. Í Garðarbæ vann Stjarnan Fylki með tveimur mörkum gegn engu og tryggði liðið sér því þrjú mikilvæg stig í fallbaráttunni.
Í efstu deild kvenna fóru einnig tveir leikir fram í gær. Þróttur vann 1-0 sigur á Þór/KA með marki frá Dani Rhodes og lið Þróttar er því áfram í þriðja sæti deildarinnar. Á Selfossi tóku heimakonur á móti ÍBV og unnur öruggan fjögurra marka sigur, 6-2.